ai4bharat/Pralekha huggingface dataset:
ஜல்சக்தி அமைச்சகம்
இமாச்சலப் பிரதேச முதலமைச்சருடன் மத்திய ஜல்சக்தி அமைச்சர் ஆலோசனை
இமாச்சலப் பிரதேசத்தில் ஜல்ஜீவன் இயக்கத்தை அமல்படுத்துவது குறித்து மத்திய ஜல்சக்தி துறை அமைச்சர் திரு. கஜேந்திர சிங் ஷெகாவத், அம்மாநில முதலமைச்சர் திரு.ஜெய்ராம் தாகூருடன் காணொளிக் காட்சி வாயிலாக ஆலோசனை நடத்தினார். நாட்டின் கிராமப்புறப் பகுதிகளில் வசிக்கும் மக்களின் வாழ்க்கை நிலையை முன்னேற்றும் வகையில், அடிப்படை வசதிகளைச் செய்து கொடுப்பதில் இந்திய அரசு உயர் முன்னுரிமை கொடுத்து செயல்பட்டு வருகிறது.
கிராமப்புற வீடுகள் அனைத்துக்கும் குழாய் மூலம் குடிநீர் வழங்கும் ஜல்ஜீவன் இயக்கத்தை 2024-ஆம் ஆண்டுக்குள் நிறைவேற்ற அரசு இலக்கு நிர்ணயித்துள்ளது. இந்த தேசிய இலக்குக்கு முன்னதாகவே, 2022 ஆகஸ்ட் மாதத்திற்குள் 100 சதவீதம் இத்திட்டத்தை முடிக்க இமாச்சலப் பிரதேசம் திட்டமிட்டுள்ளது. இதன் மூலம், ஒவ்வொரு கிராமப்புற வீடுகளுக்கும் குடிநீர்க் குழாய் இணைப்பு வழங்கும் லட்சியத் திட்டத்தை முதலில் முடிக்கும் முன்னணி மாநிலங்களில் ஒன்றாக இமாச்சலப்பிரதேசம் திகழும். இந்த விஷயம் குறித்து அம்மாநில முதலமைச்சருடன் மத்திய அமைச்சர் விவாதித்தார். மாநிலத்தில் குறித்த காலத்துக்குள் இப்பணிகளை நிறைவு செய்வதை இலக்காகக் கொண்டு, விரைவாக இத்திட்டம் செயல்படுத்தப்படும் என்று முதலமைச்சர் உறுதியளித்தார்.
மாநிலத்தில், கிராமப்புற வீடுகளுக்கு குழாய் மூலம் குடிநீர் வழங்கும் பணியில் இதுவரை மேற்கொள்ளப்பட்ட பணிகளின் முன்னேற்றம் குறித்து பாராட்டிய மத்திய அமைச்சர், கிராம செயல் திட்டங்களைத் தயாரிப்பதுடன், கிராமப் பஞ்சாயத்துகளில் குறைந்தபட்சம் 50 சதவீதம் பெண்களை உறுப்பினர்களாகக் கொண்டு கிராமக் குடிநீர் மற்றும் சுகாதாரக் குழு / குடிநீர் சபைகளை துணைக்குழுக்களாக அமைக்க வேண்டும் என்று வலியுறுத்தினார். இந்தக் குழுக்கள் குடிநீர் விநியோகக் கட்டமைப்புகளைத் திட்டமிடுதல், வடிவமைப்பு, அமலாக்கம், இயக்கம் மற்றும் பராமரிப்புப் பணிகளை மேற்கொள்ள வேண்டும் என அவர் கேட்டுக் கொண்டார்.
இமாச்சலப் பிரதேச மாநிலத்தில், மொத்தம் 17.04 லட்சம் கிராமப்புற வீடுகளில், 9.52 லட்சம்  வீடுகளுக்கு ஏற்கனவே இத்திட்டத்தின் கீழ் இணைப்புகள் வழங்கப்பட்டுள்ளன. எஞ்சிய 7.52 லட்சம் வீடுகளில், 2020-21-இல் 2.44 லட்சம் வீடுகளுக்கு இணைப்பு வழங்கத் திட்டமிட்டுள்ளது. இந்த ஆண்டில், மொத்தம் 17,250 கிராமங்களில், 4,313 கிராமங்களில் முழுமையாக குடிநீர்க் குழாய் இணைப்புகள் வழங்க மாநிலம் திட்டமிட்டுள்ளது.
2020-21-இல் , ரூ.326.20 கோடி ஒதுக்கப்பட்டுள்ளது. மாநிலத்தின் பங்கையும் சேர்த்து இது ரூ.371 கோடியாக இருக்கும். நிதியியல் திறன் மற்றும் சிறப்பான செயல்பாட்டுக்காக கூடுதல் ஒதுக்கீடு பெறுவதற்கு மாநிலம் தகுதி பெற்றுள்ளது. பஞ்சாயத்து ராஜ் அமைப்புகளுக்கு 15-வது நிதிக்குழு வழங்கும் மானியம் ரூ.429 கோடியாகும். இதில் 50 சதவீதத்தை குடிநீர் விநியோகம் மற்றும் தூய்மைப் பணிகளுக்குச் செலவிட வேண்டும். இந்த நிதியை, கிராமப்புற குடிநீர் விநியோகம், உவர்ப்பு நீர் சுத்திகரிப்பு, மறுபயன்பாடு, மிக முக்கியமாக, மிக நீண்ட காலக் குடிநீர் விநியோகத் திட்டங்களைச் செயல்படுத்தப் பயன்படுத்த வேண்டும் என முதலமைச்சரை மத்திய அமைச்சர் கேட்டுக்கொண்டார்.
(Visitor Counter : 75
சுகாதாரம் மற்றும் குடும்ப நலத்துறை அமைச்சகம்
கோவிட் - 19 பரவுவதைத் தடுக்க முகக்கவசம் மற்றும் கிருமிநாசினி விநியோகத்திற்கான பஞ்சாப் நேஷனல் வங்கியின் நாடு முழுவதும் கார்ப்பரேட் சமூகப் பொறுப்பு  பிரச்சாரத்தை டாக்டர் ஹர்ஷ் வர்தன் தொடங்கினார்.
கோவிட் -19 பரவுவதைத் தடுக்க முகக்கவசங்கள் மற்றும் கிருமிநாசினி விநியோகிக்கும் வகையில் பஞ்சாப் நேஷனல் வங்கியின்  பிரச்சாரத்தை மத்திய சுகாதார மற்றும் குடும்ப நலத்துறை அமைச்சர் டாக்டர் ஹர்ஷ் வர்தன் இன்று தொடங்கி வைத்தார்.. நிர்வாக இயக்குநரும் தலைமை நிர்வாக அதிகாரியுமான திரு. எஸ்.எஸ்.மல்லிகார்ஜுனராவ் மற்றும் பஞ்சாப் நேஷனல் வங்கியின் மூத்த அதிகாரிகள் ஆகியோர் கலந்து கொண்டனர். நாடு முழுவதும் உள்ள பஞ்சாப் தேசிய வங்கியின் 22 மண்டல அலுவலகங்களும் காணொளிக் காட்சி மூலம் இந் நிகழ்ச்சியில் பங்கேற்றன.
தேசிய நோக்கத்திற்காக பஞ்சாப் தேசிய வங்கிகளின் பங்களிப்பைப் பாராட்டிய டாக்டர் ஹர்ஷ் வர்தன், “இந்தியாவின் முதல் சுதேசி வங்கியான பஞ்சாப் நேஷனல் வங்கி தேசியவாத உணர்வில் நிறுவப்பட்டது மற்றும் லாலா லஜ்பத் ராய் போன்ற சுதந்திரப் போராட்ட வீரர்களால் ஊக்குவிக்கப்பட்டது. இந்திய மூலதனத்துடன் இந்தியர்களால் முற்றிலும் நிர்வகிக்கப்படும் முதல் வங்கி இதுவாகும். சுதந்திரத்திற்கு முந்தைய காலகட்டத்தில், மகாத்மா காந்தி மற்றும் பண்டிட் ஜவஹர்லால் நேரு ஆகியோரால் இயக்கப்பட்ட ஜாலியன்வாலா பாக் கமிட்டியின் கணக்கைக் கொண்ட பெருமை வங்கிக்கு உண்டு.
உலகம் முழுவதும் கோவிட் - 19 நோயால் பாதிக்கப்பட்டுள்ள நிலையில் இந்தப் பொறுப்பை ஏற்றுக்கொண்டதற்காக பஞ்சாப் நேஷனல் வங்கிக்கு தனது நன்றியைத் தெரிவித்த அவர், “இந்தத் தொற்றுநோய்க்கு எதிரான போராட்டத்தில் அரசாங்கத்தின் முயற்சிகளுக்கு பஞ்சாப் நேஷனல் வங்கி ஆதரவளிப்பதில் நான் மகிழ்ச்சியடைகிறேன் என்றார். PM CARES நிதிக்கு நன்கொடை, முகக்கவசங்கள் மற்றும் கிருமிநாசினி விநியோகிப்பதற்கான கார்ப்பரேட் சமூகப் பொறுப்புணர்வு  நடவடிக்கைகளை ஏற்பாடு செய்தல் போன்ற நடவடிக்கைகள் வங்கியால் எடுக்கப்பட்டுள்ளன. முகக்கவசங்களின் பயன்பாடு மற்றும் கைகளைச் சுத்தப்படுத்து சுகாதாரம் போன்ற கோவிட் நோய் தொற்றுக்குப் பொருத்தமான நடத்தையை ஊக்குவிக்கிறது, இது தற்போது நோய்க்கு எதிராக நம்மிடம் உள்ள சிறந்த ‘சமூகத் தடுப்பூசி’ ஆகும். நாடு முழுவதும் 662 மாவட்டங்களில் வங்கி இதுபோன்ற பொருள்களை விநியோகித்து வருகிறது, பஞ்சாப் நேஷனல் வங்கியின் முயற்சிகளுக்கு எனது வாழ்த்துக்களைத் தெரிவித்துக் கொள்கிறேன். ”
டாக்டர் ஹர்ஷ் வர்தன் நாடு இந்த நெருக்கடியிலிருந்து மீண்டு வரும் என்ற நம்பிக்கையையும் வெளிப்படுத்தினார், “நமது நாட்டில் பல நோய்களைத் திறம்படக் கையாண்டுள்ளோம். போலியோமைலிடிஸ் மற்றும் பெரியம்மை ஆகியவற்றை நாம் ஒழித்துவிட்டோம், எய்ட்ஸ், நிபா வைரஸ், பன்றிக் காய்ச்சல் மற்றும் ஜிகா ஆகியவற்றின் சவாலை எதிர்கொண்டோம். எபோலா நாட்டிற்குள் நுழைவதைத் தடுக்க முடிந்தது. அனைவரின் கூட்டு முயற்சியால், இந்தச் சவாலையும் நம்மால் எதிர்கொள்ள முடியும் என்று நான் நம்புகிறேன் ”. உலகிலேயே மிகக் குறைந்த இறப்பு விகிதம் இந்தியாவில் உள்ளது என்று அவர் கூறினார். மேலும், அரசாங்கத்தின் பயனுள்ள மருத்துவ மேலாண்மை நெறிமுறைகள் காரணமாக இது இன்று 2.46சதவீதமாக உள்ளது என்றும் தெரிவித்தார்.
வணிகம் மற்றும் தொழில்துறை அமைச்சகம்
சுற்றுச்சூழலுக்கு உகந்த நிலையான தளவாடங்கள்: தரம் வாய்ந்த, நிலையான அனுப்பும் முறைகள் முக்கிய பங்கு
பொருட்களை அனுப்பும் முறைகளின் ஒட்டுமொத்த வர்த்தக செயல்பாட்டை தரம் உயர்த்துதலுக்கான கண்ணோட்டத்திலும், மேம்பாடு அடைவதில் கவனம் செலுத்தப்பட வேண்டும். வர்த்தகம் மற்றும் தொழில் அமைச்சகத்தின் தளவாடப் பிரிவு, பிப்ரவரி 9-ஆம் தேதி ஏற்பாடு செய்திருந்த ஆலோசனைக் கூட்டத்தில் கலந்துகொண்ட சிறப்பு செயலாளர்  திரு பவன் அகர்வால் இதனை தெரிவித்தார்.
தற்போது இறுதிகட்ட பணியில் உள்ள தேசிய தளவாடங்கள் கொள்கையின் ஒரு பகுதியான தேசிய அனுப்பும் முறையின் முன்முயற்சி பற்றி ஆலோசிப்பதற்காக இந்தக் கூட்டம் நடைபெற்றது. தளவாட கட்டணங்களைக் குறைத்து, பொருளின் பாதுகாப்பை உறுதிசெய்து, நிலையான தன்மையை ஊக்குவிப்பதே இந்தக் கொள்கையின் நோக்கம் ஆகும். இந்திய தொழில்துறை கூட்டமைப்பு, உணவு, பானங்கள், மின்னணு வர்த்தகம் போன்ற துறையினருடன் ஆலோசனை நடைபெற்றது. இந்தியாவில் பொருட்களை அனுப்பும் முறைகளின் தற்போதைய நிலை குறித்தும், அதனை மேம்படுத்துவது குறித்தும் அவர்கள் தங்களது கருத்துக்களை பரிமாறிக் கொண்டனர். கட்டுப்பாடுகள், தரம் உயர்த்துதல், ஆராய்ச்சி மற்றும் மேம்பாடு, திறன், நீடித்த தன்மை ஆகியவை இதில் அடங்கும். பொருட்களை அனுப்பும் முறைகளின் இரண்டாம் மற்றும் மூன்றாம் நிலைகளில் கவனம் செலுத்தப்பட வேண்டும் என்று கூட்டத்தில் வலியுறுத்தப்பட்டது.
வர்த்தக செயற்பாடுகளின் தரத்தை மேம்படுத்துவதில் தொழில் துறையும், அமைச்சகமும் மட்டுமே உந்துசக்தியாக செயல்படலாம் என்றும், தளவாட நிறுவனங்கள் அல்ல என்றும் திரு பவன் அகர்வால் சுட்டிக்காட்டினார். இதனை முன்னெடுத்துச் செல்வதற்காக அமைச்சகங்கள் இடையேயான கூட்டத்திற்கு ஏற்பாடு செய்யப்படும் என்று அவர் குறிப்பிட்டார்.
பொருட்களை அனுப்புவதில் மிகப்பெரிய அங்கம் வகிக்கும் அமேசான், ஃப்ளிப்கார்ட் போன்ற மின்னணு வர்த்தக நிறுவனங்கள் நிலையான அனுப்பும் முறையில் முதலீடு செய்யுமாறு வலியுறுத்தப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1696721
------
(Visitor Counter : 123
பிரதமர் அலுவலகம்
14வது பிரிக்ஸ் உச்சி மாநாட்டில் பிரதமர் பங்கேற்பு
சீன அதிபர் ஜி ஜின்பிங்கின் அழைப்பின் பேரில், பிரதமர் திரு நரேந்திர மோடி 2022 ஜூன் 23-24 அன்று காணொலி வாயிலாக சீனா நடத்தும் 14-வது பிரிக்ஸ் உச்சி மாநாட்டில் கலந்து கொள்கிறார். ஜூன் 24 அன்று விருந்தினர் நாடுகளுடன் நடைபெறவுள்ள உலகளாவிய வளர்ச்சிக்கான உயர்மட்ட உரையாடலும் இதில் அடங்கும்.
2. அனைத்து வளரும் நாடுகளுக்கும் பொதுவாக உள்ள பிரச்சினைகளை குறித்து விவாதிப்பதற்கும் உரையாடுவதற்குமான ஒரு தளமாக பிரிக்ஸ் அமைந்துள்ளது. பலதரப்பு அமைப்பைச் சீர்திருத்தம் செய்து அதை அதிக பிரதிநிதித்துவம் மற்றும் உள்ளடக்கியதாக மாற்ற பிரிக்ஸ் நாடுகள் தொடர்ந்து அழைப்பு விடுத்து வருகிறது.
3. 14-வது பிரிக்ஸ் உச்சி மாநாட்டில் நடைபெறும் விவாதத்தின் போது தீவிரவாத ஒழிப்பு நடவடிக்கைகள், வர்த்தகம், சுகாதாரம், பாரம்பரிய மருத்துவம், சுற்றுச்சூழல், அறிவியல் – தொழில்நுட்பம் மற்றும் புதிய கண்டுபிடிப்புகள், விவசாயம், தொழில்நுட்பம் - தொழிற்கல்வி மற்றும் பயிற்சி, குறு – சிறு- நடுத்தர தொழில்கள் போன்ற துறைகளில் பிரிக்ஸ் நாடுகளுக்கு இடையேயான ஒத்துழைப்பை குறித்து விவாதிக்கப்படும் என எதிர்பார்க்கப்படுகிறது. பலதரப்பு அமைப்பின் சீர்திருத்தம், கொவிட்-19 தொற்றுநோயை எதிர்த்துப் போராடுதல் மற்றும் உலகளாவிய பொருளாதார மீட்பு போன்ற பிரச்சினைகள் குறித்தும் விவாதங்கள் நடைபெறலாம்.
4. உச்சிமாநாட்டிற்கு முன்னதாக, 22 ஜூன் 2022 அன்று பிரிக்ஸ் வர்த்தக மன்றத்தின் தொடக்க விழாவில், ஏற்கனவே பதிவு செய்யப்பட்ட காணொளிப்பதிவு மூலம் பிரதமர் முக்கிய உரையாற்றுவார்.
குறு சிறு மற்றும் நடுத்தர தொழில் துறை அமைச்சகம்
சிறு, குறு மற்றும் நடுத்தர நிறுவனங்களிலிருந்து சரக்கு மற்றும் சேவை கொள்முதல்
மத்திய அரசின் பொதுத்துறை நிறுவனங்கள் உட்பட பல்வேறு மத்திய அரசு அமைச்சகங்கள் மற்றும் துறைகளுக்கு சிறு, குறு மற்றும் நடுத்தர நிறுவனங்களிடமிருந்து மேற்கொள்ளப்பட்ட சரக்கு மற்றும் சேவை கொள்முதல் குறித்த விவரங்கள் வெளியிடப்பட்டுள்ளன.
அதன்படி, 2017-18ஆம் நிதியாண்டில் 26,357.46 கோடி ரூபாய் அளவிற்கும், 2018-19 ஆம் ஆண்டில் 40,399.70 கோடி ரூபாய் அளவிற்கும், 2019-20ஆம் ஆண்டில் 39,049.45 கோடி ரூபாய் அளவிற்கும், 2020-21 ஆம் நிதியாண்டில் 40,817.78 கோடி ரூபாய் அளவிற்கும் கொள்முதல் செய்யப்பட்டுள்ளது.
கடந்த 2021-22ஆம் நிதியாண்டில் 52,374.22 கோடி ரூபாய் அளவிற்கும் நடப்புநிதியாண்டில் இதுவரை 9,665.35 கோடி ரூபாய் அளவிற்கும் சிறு, குறு மற்றும் நடுத்தர தொழில்துறை நிறுவனங்களிலிருந்து சரக்கு மற்றும் சேவை கொள்முதல் மேற்கொள்ளப்பட்டுள்ளது.
இத்தகவலை மாநிலங்களவையில் மத்திய சிறு, குறு, மற்றும் நடுத்தர தொழில்துறை இணை அமைச்சர் திரு பானு பிரதாப் சிங் வர்மா எழுத்துப்பூர்வமாக பதில் அளித்த போது கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1846940
PIB Headquarters
மத்திய அரசுப் பணியாளர் தேர்வாணையம்
ஒருங்கிணைந்த பட்டதாரி அளவிலான  தேர்வு, 2018
ஒருங்கிணைந்த பட்டதாரி அளவிலான  தேர்வு 2018-ஐ மத்திய அரசுப் பணியாளர் தேர்வாணையம் கணினி வழியில், 13.09.2019 மற்றும் 14.09.2019 தேதிகளில் இரண்டு அமர்வுகளாக நடத்தவுள்ளது. தென் மண்டலத்தில், பதிமூவாயிரத்து முன்னூற்று தொண்ணூற்று ஒன்பது  விண்ணப்பதாரர்கள், நிலை-1-லிருந்து நிலை-II தேர்வு எழுத தகுதி பெற்றுள்ளனர்.
2. இந்தத் தேர்வு, தமிழ்நாட்டில் சென்னை, கோயம்புத்தூர் மற்றும் மதுரை; ஆந்திராவில் கர்னூல், திருப்பதி, விஜயவாடா மற்றும் விசாகப்பட்டினம்; தெலங்கானாவில் ஹைதராபாத் உள்ளிட்ட 8 நகரங்களில் அடங்கிய 18 மையங்களில் நடைபெறும்.
3. இந்தத் தேர்வு 13.09.2019  மற்றும் 14.09.2019  முதல் அமர்வு, காலை 10.00 மணி முதல் பகல் 12 மணி வரையிலும், இரண்டாவது அமர்வு பிற்பகல் 3 மணி முதல் 5 மணி வரையிலும் நடைபெறும்.
4. விண்ணப்பதாரர்கள், தேதி, நேரம், தேர்வு நடைபெறும் நகரம் உள்ளிட்ட விவரங்களை முன்கூட்டியே அறிந்து கொள்ளும் வகையில், தேர்வாணையத்தின் தென்மண்டல அலுவலகம் அதன் வலைதளத்தில்  ஏற்கெனவே வெளியிட்டுள்ளது. தேர்வுக்கூட மின்னணு அனுமதிச்சீட்டை விண்ணப்பதாரர்கள், 09.09.2019 முதல் பதிவிறக்கம் செய்து கொள்வதற்கான வசதியை ஏற்படுத்தியுள்ளது. இந்த விவரங்கள் விண்ணப்பதாரர்களுக்கு, அவர்களது விண்ணப்பத்தில் தெரிவித்திருந்த செல்போன் எண்ணிற்கு எஸ்எம்எஸ் மூலமாகவும், மின்னஞ்சல் மூலமாகவும் அனுப்பி வைக்கப்பட்டுள்ளது.
5. தடை செய்யப்பட்ட பொருட்களான கைக்கடிகாரம், புத்தகங்கள், துண்டு காகிதங்கள், பத்திரிகைகள்,  போன்ற மின்னணு சாதனங்களை தேர்வுக் கூடத்திற்குள் கண்டிப்பாக அனுமதிக்கப்படமாட்டாது. விண்ணப்பதாரர்கள், இந்தப் பொருட்களை தேர்வுக்கூடத்திற்குள் வைத்திருப்பது கண்டுபிடிக்கப்பட்டால், அவர்களது விண்ணப்பதாரர் தகுதி ரத்து செய்யப்பட்டு, சட்ட / குற்றவியல் நடவடிக்கைகள் மேற்கொள்ளப்படும். சம்பந்தப்பட்ட விண்ணப்பதாரர்கள், வருங்காலத்தில் 3-7 ஆண்டுகள் தேர்வு எழுத தடை விதிக்கப்படும்.
எனவே, தடை செய்யப்பட்ட பொருட்கள் மற்றும் பைகளை விண்ணப்பதாரர்கள், தேர்வு மையத்திற்குள் கொண்டுவர வேண்டாம் என, அறிவுறுத்தப்படுகிறது.
6. மின்னணு அனுமதி சான்றிதழ் மற்றும் அசல் அடையாள சான்றிதழ்கள், சமீபத்தில் எடுக்கப்பட்ட வண்ணப்புகைப்படத்தின்  நான்கு நகல்களை கொண்டுவராவிட்டால், தேர்வு எழுத அனுமதிக்கப்படமாட்டார்கள். மின்னணு அனுமதிச்சீட்டு பார்கோடு உடையதாகவும், தெளிவாகவும் இருக்க வேண்டும். எனவே, அனைத்து விண்ணப்பதாரர்களும், தங்களுக்கான மின்னணு அனுமதி சான்றிதழ்களை தவறாமல் பதிவிறக்கம் செய்ய வேண்டும். கூடுதல் விவரங்களுக்கு தேர்வாணையத்தின் தென்மண்டல அலுவலக உதவி எண்ணிற்கு  தொடர்பு கொள்ளலாம் என தேர்வாணையத்தின் தென்மண்டல துணைச் செயலாளர் எஸ்.ராஜலட்சுமி அறிவித்துள்ளார்.
-----
(Visitor Counter : 180
பிரதமர் அலுவலகம்
ஒடியா புத்தாண்டு மற்றும் மகா விஸ்வ பான சங்க்ராந்தியை ஒட்டி மக்களுக்குப் பிரதமர் வாழ்த்து
ஒடியா புத்தாண்டு மற்றும் மகா விஸ்வ பான சங்க்ராந்தியை ஒட்டி மக்களுக்குப் பிரதமர் திரு. நரேந்திர மோடி வாழ்த்து தெரிவித்துள்ளார்.
``ஒடியா புத்தாண்டு மற்றும் மகா விஸ்வ பான சங்க்ராந்தி மகிழ்ச்சிகரமானதாக அமைய வாழ்த்துக்கள். வரக்கூடிய ஆண்டு அனைவரின் வாழ்விலும் மகிழ்ச்சியையும், நல்ல ஆரோக்கியத்தையும் உருவாக்கட்டும்'' என்று பிரதமர் தன் வாழ்த்துச் செய்தியில் கூறியுள்ளார்.
(
பாதுகாப்பு அமைச்சகம்
பாதுகாப்பு ஆராய்ச்சி மற்றும் மேம்பாட்டு அமைப்பின் திட்டங்கள்
பாதுகாப்பு ஆராய்ச்சி மற்றும் மேம்பாட்டு அமைப்பின்  திட்டங்களை செயல்படுத்துவதில் மத்திய அரசு முனைப்பு காட்டி வருகிறது. டிஆர்டிஓ-வின் 55 எம் எம் திட்டங்களுக்கு ஒட்டுமொத்தமாக ரூ.73,942.82 கோடி நிதி ஒதுக்கீடு செய்யப்பட்டுள்ளது. இந்த நிதி அணுஆயுத பாதுகாப்பு தொழில்நுட்பங்கள், வான்வழி தொழில்நுட்பங்கள், போர் விமானங்கள், ஏவுகணைகள், இலகு ரக இயந்திர துப்பாக்கிகள், ராக்கெட்டுகள், வான்வெளியில் உள்ள இலக்கை நிலத்தில் இருந்து தாக்கும் ஏவுகணைகள் உள்ளிட்டவற்றை சார்ந்த திட்டங்களுக்கு செலவிடப்படும்.
மக்களவையில் உறுப்பினர் திரு கோமதி ரெட்டி வெங்கட் ரெட்டி எழுப்பிய கேள்விக்கு மத்திய பாதுகாப்புத் துறை இணையமைச்சர் திரு அஜய் பட் அளித்துள்ள எழுத்துபூர்வமான பதிலில் இது தெரிவிக்கப்பட்டுள்ளது.
------
AP/ES/PK/RJ
(Visitor Counter : 108
பிரதமர் அலுவலகம்
குஜராத்தின் பெச்சாராஜியில் நடைபெற்ற சுதந்திரப் போராட்ட வீரர் திரு பிரஹலாத் படேல் அவர்களின் 115-வது பிறந்தநாள் மற்றும் அவரது வாழ்க்கை வரலாற்று நூல் வெளியீட்டு விழாவில் பிரதமரின் உரை
குஜராத்தின் பெச்சாராஜியில் நடைபெற்ற சுதந்திரப் போராட்ட வீரர் திரு பிரஹலாத் படேல் அவர்களின் 115-வது பிறந்தநாள் மற்றும் அவரது வாழ்க்கை வரலாற்று நூல் வெளியீட்டு விழாவில் பிரதமர் திரு நரேந்திர மோடி இன்று காணொலி காட்சி மூலம் உரையாற்றினார். குஜராத் முதலமைச்சர் திரு பூபேந்திரபாய் படேல் உள்ளிட்டோர் விழாவில் கலந்து கொண்டனர்.
புகழ் மிக்க பெச்சாராஜி பூமிக்கு வணக்கம் தெரிவித்த பிரதமர், விடுதலைப் போராட்ட வீரரும், சமூக சேவகருமான திரு பிரஹலாத் படேல் அவர்களின் நினைவுக்கு தலைவணங்கினார். திரு பிரஹலாத் படேல் அவர்களின், சமூக சேவை மற்றும் தியாகம் பற்றி பிரதமர் குறிப்பிட்டார். மகாத்மா காந்தியின் அழைப்பை ஏற்று விடுதலைப் போராட்டத்தில் ஈடுபட்ட இவர், சபர்மதி மற்றும் எரவாடா சிறையில் அடைக்கப்பட்டார்.
திரு பிரஹலாத் படேல் அவர்களின் ‘தேசம் முதலில்’ என்ற உணர்வுக்கு அடையாளமான சம்பவத்தை பிரதமர் எடுத்துரைத்தார். இவர் சிறையில் அடைக்கப்பட்டிருந்த போது அவரது தந்தை மரணமடைந்தார். ஆனால், இறுதிச் சடங்குகளை நடத்த அனுமதிக்க வேண்டும் என்றால் மன்னிப்பு கேட்க வேண்டும் என்று காலனி ஆட்சியாளர்கள் விதித்த நிபந்தனைகள, திரு படேல் ஏற்கவில்லை. தலைமறைவாக இருந்து போராடிய சுதந்திர போராட்ட வீரர்கள் பலருக்கும் அவர் உதவி செய்துள்ளார். சுதந்திரத்திற்கு பின் மன்னர் ஆட்சிப் பகுதிகளை இந்தியாவுடன் இணைப்பதற்கு சர்தார் படேலுக்கு திரு பிரஹலாத் படேல் உதவி செய்ததையும் பிரதமர் சுட்டிக்காட்டினார்.
விடுதலைப் போராட்ட வீரர்களின் அறியப்படாத அம்சங்களை ஆராய்ச்சி செய்து வெளியிடவேண்டும் என்று அனைத்துப் பல்கலைக்கழகங்களுக்கும் பிரதமர் வேண்டுகோள் விடுத்தார்.
-------
(
சிறுபான்மையினர் நலன் அமைச்சகம்
திரு முக்தார்; அப்பாஸ் நக்வி மும்பையில் “ஜியோ பார்ஸி- விளம்பரம் - நிலை -2”-ஐ தொடங்கிவைத்தார்
தேசிய ஜனநாயக கூட்டணி அரசு சமுதாயத்தின் கடைசி மனிதனுக்கும் வளமான வாழ்வு பாதுகாப்பு மற்றும் கண்ணியமான வாழ்க்கையை உறுதிசெய்யும் வகையில் உள்ளார்ந்த வளர்ச்சி மற்றும் அந்தியோதயா ஆகியவற்றைச் செயல்படுத்தி வருகிறது என்று மத்திய சிறுபான்மையினர் நலன் மற்றும் பாராளுமன்ற விவகாரத்துறை இணையமைச்சர்  திரு முக்தார்; அப்பாஸ் நக்வி இன்று இங்கு தெரிவித்தார்;.
மும்பையில் நடைபெற்ற “ஜியோ பார்ஸி- விளம்பரம் - நிலை -2”-க்கான இந்நிகழ்ச்சியில் பார்ஸி சமூகத்தைச்சேர்ந்த மிக அதிக அளவிலான மக்களும் மற்றும் பார்ஸி இன முக்கியப் பிரமுகர்களும் கலந்துகொண்டனர். இந்நிகழ்ச்சியில் திரு. நக்வி பேசுகையில் நாட்டின் பாரம்பரியப்பண்பாட்டை பேணுவதில் இந்நிகழ்ச்சி முன்மாதிரியாக உள்ளது என்றார். மேலும் இந்த தேசத்தைக்கட்டமைப்பதில் இந்தப் பார்ஸி இனம் மிகப்பெரிய மனிதர்களை உருவாக்கியதன் மூலம் மிகப்பெரிய பங்களிப்பைச் செய்துள்ளது என்றும்; அமைச்சர் தெரிவித்தார். இந்தியாவில் பார்ஸி இனம் மிகச்சிறிய சமூகம் எனினும், இது ஒரு முற்போக்கான சமூகம் என்பதில் ஐயமில்லை. கல்வியறிவினால் விழிப்புணர்வு அமைதி மற்றும் சமூக இணக்கம் போன்றவற்றிற்கு ஓர் உதாரணம் என்றார்.
இந்தியாவில் தொழிற்சாலைகள் முன்னேற்றத்தில் ஷாம் ஜெட்ஜி டாட்டா மிகப்பெரிய பங்களிப்பைத் தந்துள்ளார். இந்திய சுதந்திரப்போராட்டத்தில் தாதாபாய் நௌரோஜி,மேடம் பிகாஜி காமா போன்றோர் தங்கள் சிறந்த பங்களிப்பைத் தந்துள்ளனர். இந்திய அணுசக்தித் திட்டத்தின் தந்தை ஹோமி ஜே.பாபா, ஃபீல்டு மார்ஷல் ஷாம் மானெக்ஷா போன்றோர் தம் சேவையால் எப்போதும் நமது தேசத்தால் நினைவுகூரத்தக்கவர்கள். தொழிற்சாலை இராணுவ சேவை, சட்டம், மேலாண்மை மற்றும் பொது நிர்வாகம் போன்ற அனைத்துத் துறைகளிலும் பார்ஸி சமூகத்தைச் சேர்ந்தவர்கள் தங்கள் திறமைகளால் எப்போதும் நமது தேசத்தால் நினைவுகூரத்தக்கவர்கள் என்றார்.
இந்தியாவில் பார்ஸி இன மக்களின் சரிவு நிலையைப்போக்க 2013 ஆம் ஆண்டு ஜியோ பார்ஸி விளம்பரம் -நிலை 1 திட்டம் கொண்டுவரப்பட்டது. இத்திட்டத்தின் முக்கிய நோக்கம் விஞ்ஞான பூர்வ மற்றும் அமைப்பு ரீதியான நடவடிக்கைகள் மூலம் பார்ஸி இனத்தை மேம்படுத்துவதாகும். சிறுபான்மை இன மேம்பாட்டு நடவடிக்கைகளுக்கான அமைச்சகத்தின் இரு கூறுகளைக் கொண்ட செயல் திட்டமாவது: மருத்துவ உதவி மற்றும் ஆலோசனை வழங்குதல் ஆகியன.
இத்திட்டம் வெற்றிகரமாக நிறைவேறியுள்ளது. ஜியோ பார்ஸி திட்டத்தின் மூலம் 101 குழந்தைகள் இந்த இனத்தில் பிறந்துள்ளன. முக்கியமாக ஜியோ பார;ஸி மூலம் உருவாக்கப்பட்டுள்ள பர்ஸார் பவுண்டேஷன் அரசுக்கும் பார்ஸி மக்களுக்குமிடையே ஓர் இணக்கத்தை ஏற்படுத்தி உள்ளது என்றார். மேலும் மும்பையிலுள்ள டாட்டா சமூக அறிவியல் நிறுவனம் மற்றும் பாம்பே பார்ஸி பஞ்சாயத்து மற்றும் சௌராஷ்டிரா அஞ்சுமன்ஸ் ஆப் இந்தியா போன்ற அமைப்புகளும் முக்கியப் பங்களிப்பை வழங்கியுள்ளன என்றார். இந்த அமைப்புகள் மக்களைச் சென்றடையக் கூடிய செயல் திட்டங்கள் மூலமாக விளம்பரப்படுத்தி வருகின்றன. குறிப்பாக கருத்தரங்குகள், பயிலரங்குகள்> பரப்புரை, துண்டுப் பிரசுரங்கள், பார்ஸி இதழ்கள்> பிற சட்டம் சார் செயல்பாடுகள் மற்றும் விழிப்புணர்வுப் பேரணிகள் போன்றவை இதில் செயல்பட்டு வருகின்றன.
(Visitor Counter : 59
பிரதமர் அலுவலகம்
4-வது சுற்று அகில இந்திய புலிகள் கணக்கெடுப்பு – 2018-ன் முடிவுகளை பிரதமர் வெளியிடவுள்ளார்
4-வது முறையாக அகில இந்திய அளவில் மேற்கொள்ளப்பட்டு வரும் புலிகள் கணக்கெடுப்பு, 2018-ன் முடிவு விவரங்களை, பிரதமர் திரு. நரேந்திர மோடி, லோக் கல்யாண் மார்கில் திங்களன்று  வெளியிடவுள்ளார்.
பரப்பளவு, மாதிரி அளவீட்டின் தாக்கம் மற்றும் கேமரா கண்காணிப்பு அளவுகளில், இந்தப் புலிகள் கணக்கெடுப்புப் பணி, உலகின் மிகப்பெரிய வனவிலங்கு கணக்கெடுப்பாகக் கருதப்படுகிறது.
இந்தியாவில் நான்கு ஆண்டுகளுக்கு ஒருமுறை அகில இந்திய அளவில் புலிகள் கணக்கெடுப்பு மேற்கொள்ளப்படுகிறது. 2006, 2010 மற்றும் 2014 ஆகிய ஆண்டுகளில் மூன்று முறை கணக்கெடுப்பு நடத்தப்பட்டுள்ளது.
இந்தக் கணக்கெடுப்பை மேற்கொண்டுவரும் மத்திய அரசும், தேசிய புலிகள் பாதுகாப்பு ஆணையமும், பருவநிலை மாற்றத்தால் ஏற்பட்ட எதிர்மறை விளைவுகளை தணிக்க, புலிகளின் பொருளாதார மதிப்புப் பற்றிய கணக்கெடுப்பையும் மேற்கொண்டுள்ளன. இதுபோன்ற நடவடிக்கைகள் அமைப்பு ரீதியாக மேற்கொள்ளப்படுவதை உறுதி செய்ய, சட்ட ரீதியான புலிகள் பாதுகாப்புத் திட்டம் மூலம் செயல்படுத்தப்படுகிறது.
ஜல்சக்தி அமைச்சகம்
நிலத்தடி நீர் கணக்கெடுப்பு நடத்தி குழாய்கள் அமைத்தல்
நாடாளுமன்றத்தின் மக்களவையில் கேள்வி ஒன்றுக்கு ஜல்சக்தி துறை இணையமைச்சர் திரு பிஷ்வேஸ்வர் துடு எழுத்துபூர்வமாக தாக்கல் செய்த பதிலில் கூறியதாவது:
ராஜஸ்தான் உட்பட நாடு முழுவதும் நிலத்தடி நீர் மத்திய நிலத்தடி நீர் வாரியம் கண்காணிக்கிறது. நவம்பர் மாதம் எடுத்த கணக்கெடுப்பின்படி, தரைமட்டத்துக்கு கீழே 2 மீட்டரில் இருந்து 40 மீட்டர் வரை நிலத்தடி நீர் உள்ளது. 68 சதவீத கிணறுகளில் நிலத்தடி நீர் மட்டம் 5 மீட்டருக்கு கீழ் உள்ளது. மாநிலம் வாரியாக நிலத்தடி நீர் மட்டத்தின் அளவு கீழ்கண்ட இணைப்பில் கொடுக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1777272
பாதுகாப்பு அமைச்சகம்
தேசிய இந்திய ராணுவக் கல்லூரியின் நூற்றாண்டு நிறுவன தினத்தில் ராணுவ தளபதி வாழ்த்து
டேராடூனில் உள்ள தேசிய இந்திய ராணுவக் கல்லூரியின் நூற்றாண்டு நிறுவன தினம் இன்று கொண்டாடப்படுகிறது.
இதனையொட்டி ராணுவ தலைமை தளபதி ஜெனரல் எம் எம் நரவானே விடுத்துள்ள வாழ்த்துச் செய்தியில், கடந்த நூறு ஆண்டுகளாக, தேசிய ராணுவக் கல்லூரியின் பங்களிப்பையும், அதன் மாணவர்கள் நாட்டுக்கு ஆற்றியுள்ள தொண்டையும் பாராட்டியுள்ளார்.
பெருந்தொற்றுக் காலத்திலும் இயங்கிய கல்லூரியின் ஊழியர்களுக்கும் அவர் பாராட்டுத் தெரிவித்துள்ளார்.
கல்லூரியின் மாணவர்கள், வருங்கால தலைமைக்கும், தொழில்நுட்பத்தில் ஏற்படவுள்ள விரைவான சவால்களுக்கும் தயாராக இருக்க வேண்டும் என ராணுவத் தளபதி வலியுறுத்தினார்.
பெருமை மிக்க இந்த நிறுவனத்தில் பெண்களை வரவேற்க செய்யப்பட்டுள்ள ஏற்பாடுகளைப் பாராட்டிய அவர், பெண்கள் இக்கலூரியில் சேர்வது அதன் நூற்றாண்டுத் தருணம் என்று கூறியுள்ளார்.
பாதுகாப்பு அமைச்சகம்
விசாகப்பட்டினம் விஷ வாயுக்கசிவுப் பிரச்சினையில் மாநில அரசுக்கு உதவ இந்திய விமானப்படை அத்தியாவசிய வேதிப்பொருள்களை அனுப்பி வைத்தது.
விசாகப்பட்டினம் விஷ வாயுக் கசிவுப் பிரச்சினையில் ஆந்திர மாநில அரசுக்கு உதவும் வகையில் இந்திய விமானப் படை, தனது மனிதாபிமான மற்றும் பேரிடர் உதவித் திட்டத்தின் கீழ் 2020 மே 9-ஆம் தேதி உதவி நடவடிக்கையை மேற்கொண்டது. ஆந்திர மாநில வர்த்தகத் தொழில்துறை வேண்டுகோளின் அடிப்படையில் இந்திய விமானப்படை, 8.3 டன் அத்தியாவசிய வேதிப்பொருள்களை விசாகப்பட்டினம் எல்.ஜி.பாலிமர் நிறுவனத்தின் ஸ்டைரீன் மோனோமர் வாயு சேமிப்புக் கலத்தில்
(ஏற்பட்ட கசிவைத் திறம்படக் கட்டுப்படுத்துவதற்காக அனுப்பி வைத்தது.
இதற்கென இந்திய விமானப் படையின் அன் - 32 ரக விமானங்கள் இரண்டு, குஜராத் மாநிலம் முந்த்ராவில் இருந்து ஆந்திரப்பிரதேசத்தில் விசாகப்பட்டினத்திற்கு சுமார் 1100 கிலோ டெர்சியரி பூட்டைல்கேட்டிகால் , மற்றும் 7.2 டன் பாலிமெரைசேசன் தடுப்பு மற்றும் பசுமைக் குறைப்பு வேதிப்பொருள்களை அனுப்பி வைத்தது. விஷ வாயுக்கசிவைக் கட்டுப் படுத்தும் நடவடிக்கைகளை மேற்பார்வை இடுவதற்கென தில்லியில் உள்ள பெட்ரோலியம் நிறுவனத்தின் இயக்குநர், மற்றும் மும்பையைச் சேர்ந்த ஸ்டைரீன் வாயு நிபுணர் ஆகியோரை விசாகப்பட்டினத்திற்கு அழைத்துச் செல்லும் பணியையும் இந்திய விமானப் படை மேற்கொண்டது.
பெட்ரோலியம் மற்றம் இயற்கை எரிவாயு அமைச்சகம்
அஸ்ஸாமில் டின்சுக்கியா மாவட்டத்தில் பக்ஜானில் உள்ள ஆயில் இந்தியா நிறுவனத்துக்குச் சொந்தமான வாயு கிணறு வெடி விபத்து பற்றிய அறிக்கை
அஸ்ஸாமில் டின்சுக்கியா மாவட்டத்தில் உள்ள பக்ஜான் எண்ணெய் வயலின் கீழ் உள்ள வாயு உற்பத்தி கிணறு பக்ஜான்- 5, பணி மாற்று இயக்க வேலைகளைச் செய்து கொண்டிருந்தபோது 27 மே 2020 அன்று திடீரென்று செயல்படத் துவங்கி, வெடி விபத்து நேரிட்டது என்று, பொதுத்துறை நிறுவனமான ஆயில் இந்தியா நிறுவனம் தெரிவித்துள்ளது. இதனால் இந்தக் கிணற்றிலிருந்து கட்டுப்படுத்த முடியாத அளவிற்கு வாயு வெளியேறியது. ஆயில் இந்தியா நிறுவனம் உடனடியாக எண்ணெய் மற்றும் இயற்கை வாயு நிறுவனத்தின் உதவியை நாடியது. உடனே ஓஎன்ஜிசி தனது நெருக்கடி மேலாண்மை குழுவை அனுப்பியது. ஆயில் இந்தியா நிறுவனம் சிங்கப்பூரை அடிப்படையாகக் கொண்டு செயல்படும் M/sஅலர்ட் டிசாஸ்டர் கண்ட்ரோல் என்ற நிறுவனத்தையும் நாடியது.
நிபுணர்களின் அறிவுரைப்படி அனைத்து பாதுகாப்பு முன்னெச்சரிக்கைகளையும் பின்பற்றியவாறு கிணற்றை மூடத் திட்டமிடப்பட்டது. கிணறு உள்ள இடத்தில் அப்புறப்படுத்தும் பணிகள் நடைபெற்றுக் கொண்டிருந்தபோது, 9 ஜூன் 20 20 அன்று மதியப் பொழுதின் போது, கிணற்றில் தீப்பிடித்தது. கிணற்றைச் சுற்றியுள்ள சுமார் 200 மீட்டர் பகுதிகளுக்கு தீ பரவியது. தீப்பிடித்ததற்கான காரணம் இதுவரை உறுதி செய்யப்படவில்லை.
மத்திய பெட்ரோலியம் மற்றும் இயற்கை வாயுத்துறை அமைச்சர், அசாம் முதலமைச்சருடன் நேற்று காணொளி மாநாடு மூலமாக ஆயில் இந்தியா, ஓஎன்ஜிசி, சர்வதேச நிபுணர்கள், மத்திய பெட்ரோலியம் இயற்கை வாயு அமைச்சக அதிகாரிகள் ஆகியோருடன் நிலைமை குறித்து பரிசீலனை செய்தார். உயிருக்கும், உடமைக்கும் இழப்பு ஏற்படும் என்று மக்களிடையே ஏற்பட்டுள்ள அச்சத்தை அகற்றுவதன் அவசியத்தை அசாம் முதலமைச்சர் வலியுறுத்தினார். மத்திய பெட்ரோலியம் இயற்கை வாயு அமைச்சகமும், ஆயில் இந்தியா நிறுவனமும் முழு ஒத்துழைப்பு அளிக்கும் என்று அமைச்சர் திரு தர்மேந்திர பிரதான், அசாம் முதல்வருக்கு உறுதியளித்தார். பாதிக்கப்பட்ட குடும்பங்களுக்கு நிவாரணமும், இழப்பீடும் மாநில அரசு இறுதியாக்குவதன் படி வழங்கப்படும்.
மத்திய பெட்ரோலியம் மற்றும் இயற்கை வாயுத்துறை அமைச்சர் திரு.பிரதான் இன்று காணொளி மாநாட்டின் மூலம், விபத்து நிகழ்ந்த இடத்தில் உள்ள நெருக்கடி மேலாண்மைக் குழு, ஆயில் இந்தியா நிறுவன அதிகாரிகள், அமைச்சக அதிகாரிகள் ஆகியோருடன் நிலைமை குறித்து பரிசீலித்தார். எண்ணெய்க் கிணற்று சுற்றுப்பகுதியைத் தவிர மற்ற பகுதிகளில் பரவியிருந்த தீ பெரும்பாலும் அணைக்கப்பட்டு விட்டது என்று தெரிவிக்கப்பட்டுள்ளது. கிணற்றில் உள்ள வாயு நெருப்பாக எரிந்து கொண்டிருப்பது, கிணற்றின் வாய் மூடப்படும் வரை தொடர்ந்து எரிந்து கொண்டுதான் இருக்கும்.